Halvhjertet oppfølger
DRAMA 

Sverige 2015 

Regi: 
Kay Pollak 

Manus: Carin Pollak, KayPollak 

Skuespillere: 
Frida Hallgren, Niklas Falk, Jakob Oftebro,Lennart Jähkel, Björn Granath 

Aldersgrense: 
12 år 

«Så og på jorden» er oppfølgeren til suksessfilmen «Så som i himmelen» fra 2004, som ble nominert til Oscar. 
Ifølge regissøren Kay Pollak har han laget oppfølgeren som en gave til fansen som elsker originalen. 
Den første filmen er et gripende melodrama om en verdenskjent dirigent (Michael Nyqvist) som vender tilbake til sin fødeby i Nord-Sverige. 
Han tar over det lokale koret og blir hodestups forelsket i Lena (Frida Hallgren). 
Dessverre dør han av et hjerteinfarkt, og Lena sitter igjen alene og gravid. 
Her starter oppfølgeren. 

Lena elsker folkrock og country, men tar etter mye overtalelse over ansvaret for musikken i den lokale og folketomme kirken. 
Målet er å fremføre Händels «Halleluja» i en direktesendt tv-overføring av kirkens jubileumsfeiring. 
Underveis finner hun også igjen kjærligheten (Jacob Oftebro). 

Men der den originale filmen var rørende og fremkalte gåsehud, og bød på «Gabriellas sång» som er blitt en favoritt i både brylluper og begravelser, er oppfølgeren en svulstig og klisjéfylt b-versjon. 

Filmen inneholder absolutt et par underholdende og gode øyeblikk, men helheten er en rotete smørje som i tillegg til å være altfor lang (over to timer), fremstår som et halvhjertet og overkonstruert forsøk på å gjenskape noe som en gang var. 
